
U IME REPUBLIKE SRPSKE !

[bookmark: _Hlk185582495]Osnovni sud u Šamcu po sudiji Arfanu Aboudilu, uz sudjelovanje zapisničara Dragane Pavlović, u krivičnom predmetu protiv optuženog B.M.1, sina S., nastanjen u Š. ulica ... , opština Š., a povodom optužnice OJT Doboj broj: T15 0 KT 0041207 25 od 17.07.2025. godine, zbog počinjenog krivičnog djela Nasilje u porodici ili porodičnoj zajednici iz člana 190. stav 1 Krivičnog zakonika Republike Srpske, nakon zaključenog glavnog javnog pretresa dana 06.11.2025. godine u prisutnosti tužioca OJT u Doboju Jupić Mustafe, optuženog B.M. i oštećene B.M.2, dana 07.11.2025. godine u odsutnosti uredno obavještenih stranka, donio je i javno objavio:

P R E S U D U

Optuženi B.M.1, sin S. i majke B. rođene R., rođen ... godine u mjestu B., opština S.M., nastanjen u Š. ulica ... , opština Š., po nacionalnosti Srbin, državljanin RS-BiH, pismen, sa završenom srednjom školom, po zanimanju vozač motornih vozila, oženjen, otac dvoje djece, srednjeg imovnog stanja, JMBG ... ,

K r i v  j e

Što je

Dana 10.06.2025. godine oko 16,30 časova, u porodičnoj kući koji se nalazi Š. u ulici …,  iako je znao i bio svjestan da primjenom nasilja i prijetnjom da će napasti na život oštećene svoje supruge B.M.2 ugrožava njen tjelesni integritet i spokojstvo, a što je i htio, istoj uputio ozbiljnu prijetnju da će je ubiti i da će joj otkinuti glavu, a potom zadao jedan udarac rukom u predjelu ramena i lijeve podlaktice, usljed čega je B.M.2 zadobila tjelesnu povredu u vidu površinske povrede ručja i šake, ogrebotine zgloba lijeve šake i slomljenog distalnog ruba nokta srednjeg prsta desne ruke,

dakle, primjenom nasilja i prijetnjom da će napasti na život ugrozio spokojstvo i tjelesni integritet člana svoje porodice,

	čime je učinio krivično djelo nasilje u porodici ili porodičnoj zajednici iz člana 190. stav 1 Krivičnog zakonika Republike Srpske,

Pa se na temelju istih zakonskih propisa a uz primjenu člana 49. KZ RS izriče 

NOVČANA KAZNA U IZNOSU OD
1.200,00 KM (JEDNU HILJADU I DVIJE STOTINE  KONVERTIBILNIH MARAKA)

koju je optuženi dužan platiti u roku od tri mjeseca od dana pravosnažnosti presude.

Na osnovu čl. 50. st. 2. i 3. KZ-a RS ako osuđeni ne plati novčanu kaznu u cijelosti ili djelimično u ostavljenom roku, sud će narediti njeno prinudno izvršenje u postupku koji je propisan zakonom. Ako novčana kazna putem prinudnog izvršenja ne bude naplaćena u roku od jedne godine, sud će donijeti odluku o zamjeni novčane kazne kaznom zatvora, na način da se 100,00 KM, odnosno svaki započeti dnevni iznos novčane kazne zamjeni jednim danom kazne zatvora, s tim da kazna zatvora u tom slučaju ne može biti duža od dvije godine. Ako osuđeni isplati samo dio novčane kazne, ostatak se srazmjerno pretvara u kaznu zatvora, a ako osuđeni isplati i ostatak novčane kazne, izvršenje kazne zatvora se obustavlja

Na osnovu čl. 108. ZKP-a RS oštećena B.M.2 se sa eventualnim imovinsko-pravnim zahtjevom upućuje na parnicu. 

Na temelju čl. 99. st. 1. ZKP-a RS optuženi se obavezuje na plaćanje troškova krivičnog postupka na ime paušala za rad suda u iznosu od 150,00 (stotinu i pedeset) KM,  koje je dužan platiti u roku od 90 (devedeset) dana od dana pravosnažnosti presude.

O b r a z l o ž e n j e

Okružno javno tužilaštvo u Doboju podnijelo je ovome sudu optužnicu broj: T15 0 KT 0041207 25 od 17.07.2025. godine, protiv optuženog B.M.1, sina S. iz Š., zbog počinjenog krivičnog djela Nasilje u porodici ili porodičnoj zajednici iz člana 190. stav 1 Krivičnog zakonika Republike Srpske.

Osnovni sud u Šamcu potvrdio je optužnicu dana 31.07.2025. godine.

Nakon potvrđivanja optužnice, a u skladu sa članom 243. i 244. Zakona o krivičnom postupku Republike Srpske, sud je pozvao optuženog da se izjasni o priznanju ili poricanju krivnje za djelo koje mu se stavljaj na teret optužnim aktom.  

Na ročištu za prethodno saslušanje održanom dana 09.10.2025. godine, optuženi se izjasnio da ne priznaje krivnju za počinjeno krivično djelo za koje se tereti optužnim aktom, te je sud zakazao održavanje glavnog pretresa, za dan 06.11.2025. godine i o tome uredno obavijestio stranke.

Na predmetni glavni pretres ispred OJT u Doboju pristupio je tužilac Mustafa Jupić, optuženi B.M.1 te oštećena B.M.2.

Nakon otvaranja glavnog pretresa i čitanja optužnice koju je optuženi razumio tužilaštvo je predložilo dokaze koji se imaju izvesti na glavnom pretresu i to: saslušanje oštećene B.M.2 te svjedoka T.A. iz O., B.Ž. policijskog službenika Policijske stanice Šamac, na okolnosti navoda iz Službene zabilješke broj 15-3/01-052-1-745/25 od 10.06.2025. godine, H.N. policijskog službenika Policijske stanice Šamac, na okolnosti navoda iz akta Procjena rizika broj 15-3/01-230-806/25 od 10.06.2025. godine, Klječanin Kajtez Tamare sociologa iz JU Centar za socijalni rad Šamac, na okolnosti navoda iz Socijalne anamneze broj 03/1-544-52/25 od 11.06.2025. godine kao i da se pozove i u svojstvu vještaka ispita Dalibor dr. Nedić iz Banja Luke.
Pored navedenog tužilaštvo je predložilo da se izvrši uvid i pročitaju dokazi materijalne prirode i to:
1. Izvještaj o počinjenom krivičnom djelu, Policijska stanica Šamac, broj 15-3/01-230-806/25 KU-27/25 od 13.06.2025. godine,
1. Zapisnik o ispitivanju osumnjičenog B.M.1, Policijska stanica Šamac broj 15-3/01-292/25 od 11.06.2025. godine, 
1. Zapisnik o saslušanju svjedoka B.M.2 , Policijska stanica Šamac broj 15-3/01-289/25 od 10.06.2025. godine,
1. Zapisnik o saslušanju svjedoka T.A., Policijska stanica Šamac broj 15-3/01-290/25 od 10.06.2025. godine,
1. Službena zabilješka Policijske stanice Šamac broj: 15-3/01-052-1-745/25 od 10.06.2025. godine
1. Akt procjena rizika u slučaju prijave nasilja  u porodici Policijske stanice Šamac broj 15-3/01-230-806/25 od 10.06.2025. godine
1. Socijalna anamneza sa porodicu B. JU Centar za socijalni rad Šamac, broj 03/1-544-52/25 od 11.06.2025. godine
1. Izvještaj o kvalifikaciji povrede, JZU Dom zdravlja Šamac broj 723 od 10.06.2025. godine,
1. Rješenje, Osnovni sud u Šamcu broj 90 0 Pr 068365 25 Zm od 11.06.2025. godine;
1. Izvod iz Kaznene evidencije Policijske stanice Sanski Most broj 05-04/09-1-3799/25/AS od 12.08.2025.godine

Na predmetnom pretresu nakon uvodnog izlaganja tužioca i predlaganja dokaza te početka davanja iskaza u svojstvu svjedoka oštećene B.M.2 optuženi se obratio sudu sa navodima da želi da izmjeni iskaz dat u odnosu na onaj pred sudijom za prethodno saslušanje i da prihvata krivnju za izvršenje krivičnog djela koje mu se stavlja na teret.

Na direktno pitanje suda optuženi se nedvosmisleno izjasnio da priznaje krivnju za izvršenje krivičnog djela nasilje u porodici ili porodičnoj zajednici iz člana 190. stav 1 Krivičnog zakonika Republike Srpske, po optužnici OJT u Doboju broj T15 0 KT 0041207 25 od 17.07.2025. godine.

U skladu sa navedenim, a nakon priznanja optuženog datog tokom dokaznog postupka za izvršenje krivičnog djela koje mu se stavlja na teret, tužilaštvo je izvelo dokaze materijalne dokumentacije navedene na optužnici te je oštećenu ispitalo samo na okolnosti imovinsko pravnog zahtjeva i krivičnog gonjenja pri čemu se oštećena nedvosmisleno izjasnila da ne postavlja imovinsko pravni zahtjev i ne traži krivično gonjenje optuženog uz navode da nakon predmetnog događaja nije bilo više verbalnog niti fizičkog nasilja od strane optuženog te da su sada u dobrim odnosima. U skladu sa navedenim tužilaštvo je odustalo od izvođenja prethodno predloženih dokaza u vidu saslušanja svjedoka i vještačenja po vještaku medicinske struke dr. Nediću.

Optuženi nije predlagao dokaze koji se imaju izvesti na glavnom pretresu.

Nakon zaključenja dokaznog postupka, sud je omogućio strankama da iznesu završne riječi.

Tokom završnog izlaganja prisutni tužilac se izjasnio da iz provedenih dokaza i priznanja optuženog nesporno proizilazi da je učinio predmetno krivično djelo, te je predložio sudu da optuženog oglasi krivim za učinjenje istog i kazni u skladu sa zakonom vodeći računa pri tome o svim olakšavajućim i otećavajućim okolnostima i svrhom kažnjavanja.

Optuženi se tokom završnih riječi obratio sudu sa navodima da se kaje za učinjeno krivično djelo, da je svjestan svog čina i radnje i da isto neće ponoviti.

U skladu sa navedenim, a nakon priznanja optuženog i izvođenja dokaza sud je cijenio sve dokaze pojedinačno i u međusobnoj vezi radi utvrđivanja vinosti optuženog .

Cijeneći izvedeni dokaz u vidu Izvještaj o počinjenom krivičnom djelu, Policijska stanica Šamac, broj 15-3/01-230-806/25 KU-27/25 od 13.06.2025. godine, sud je utvrdio da je optuženi dana 10.06.2025. godine oko 16,30 časova, u porodičnoj kući u Šamcu primjenom nasilja i prijetnjom da će napasti na život oštećene svoje supruge B.M.2 ugrozio njen tjelesni integritet i spokojstvo i istoj uputio ozbiljnu prijetnju da će je ubiti i da će joj otkinuti glavu, a potom zadao jedan udarac rukom u predjelu ramena i lijeve podlaktice, usljed čega je B.M.2 zadobila tjelesnu povredu. U istom se navodi i da su o navedenom obaviješteni tužilac OJT u Doboju Mustafa Jupić i Centar za socijlni rad u Šamcu, te da su saslušani optuženi i oštećena.

Cijeneći dokaze u vidu Zapisnik o ispitivanju osumnjičenog B.M.1, Policijska stanica Šamac broj 15-3/01-292/25 od 11.06.2025. godine,  Zapisnik o saslušanju svjedoka B.M.2 , Policijska stanica Šamac broj 15-3/01-289/25 od 10.06.2025. godine, Zapisnik o saslušanju svjedoka T.A., Policijska stanica Šamac broj 15-3/01-290/25 od 10.06.2025. godine, Službena zabilješka Policijske stanice Šamac broj: 15-3/01-052-1-745/25 od 10.06.2025. godine sud je utvrdio da su optuženi i oštećena u braku od 2015.godine, da imaju dvoje zajedničke djece, te da su odnosi bili skladni sve do 2024.godine, zatim da su međusobni odnosi u zadnjih godinu dana narušeni, da je povod za nastanak nasilja i preduzetih radnji optuženog činjenica da je oštećena kritičnog dana uradila tetovažu na nozi u obliku ptice bez znanja optuženog, te da je optuženom smetalo što do kasno koristi mobilni telefon i prema navodima optuženog “dopisuje se“. Također sud je utvrdio da je optuženi dana 10.06.2025.godine oko 16:30 sati uputio prijetnje oštećenoj “ubit ću te, hoćeš glavu sada da ti otkinem” te je udario u predjelu lijevog ramena i istrgao mobilni telefon iz ruke. Sud je također utvrdio da je događaj prijavljen PS Šamac, da je obavljen razgovor sa optuženim, oštećenom i majkom oštećene T.A. koja se u vrijeme događaja nalazila sa njima u stanu a koja u cijelosti potvrđuje navode iz prijave. 

Cijeneći dokaze u vidu  Procjena rizika u slučaju prijave nasilja u porodici Policijske stanice Šamac broj 15-3/01-230-806/25 od 10.06.2025. godine sud je utvrdio da je PS Šamac procjenila da postoji srednji rizik od nastanka novog nasilja budući da je optuženi u iskazu u PS izrazio kajanje za učinjeno djelo te da do tada nije činio krivična djela.

Cijeneći dokaz u vidu Socijalna anamneza sa porodicu B. JU Centar za socijalni rad Šamac, broj 03/1-544-52/25 od 11.06.2025. godine sud je utvrdio da su porodični odnosi između optuženog i oštećene narušeni u zadnjih 1-2 godine, da prethodno nije bilo problema, da optuženi jedini radi i zarađuje novac i od toga se izdržava porodica, te da je povod za učinjenje krivičnog djela bila tetovaža koju je bez znanja supruga uradila oštećena.

Cijeneći dokaz u vidu Izvještaja o kvalifikaciji povrede, JZU Dom zdravlja Šamac broj 723 od 10.06.2025. godine, sud je utvrdio da je oštećena zadobila laku tjelesnu povredu u vidu površinske povrede ručja i šake.

Cijeneći dokaz u vidu Rješenje, Osnovni sud u Šamcu broj 90 0 Pr 068365 25 Zm od 11.06.2025. godine sud je utvrdio da je optuženom dana 11.06.2025.godine bila izrečena hitna zaštitna mjera zabrane približavanja i kontaktiranja sa oštećenom u trajanju od 30 dana radi otklanjanja neposredne opasnosti po fizički i psihički integritet žrtve nasilja u porodici te sprečavanja ponavljanja nasilja.

Cijeneći dokaz u vidu Izvod iz Kaznene evidencije Policijske stanice Sanski Most broj 05-04/09-1-3799/25/AS od 12.08.2025.godine sud je utvrdio da optuženi do sada nije osuđivan.

Nakon ocjene svih dokaza pojedinačno i u međusobnoj vezi sud je utvrdio da kod ovih dokaza nema nikakvih protivrječnosti, te dovodeći u vezu izvedene dokaze tužilaštva i iskaz optuženog da priznaje izvršenje krivičnog djela koje mu se stavlja na teret, sud je utvrdio da su isti dovoljni za utvrđenje te odlučne činjenice, odnosno vinosti optuženog.

[bookmark: clan_190**]Cijeneći dostavljene dokaze pojedinačno i u njihovoj međusobnoj vezi, te nakon utvrđenog činjeničnog stanja i na osnovu prihvatanja krivnje od strane optuženog, sud je našao da su se stekla sva bitna zakonska obilježja izvršenja krivičnog djela nasilje u porodici ili porodičnoj zajednici iz član 190 st. 1 KZ RS u vidu obilježja bića djela “ Ko primjenom nasilja i prijetnjom da će napasti na život ili tijelo ugrožava spokojstvo i tjelesni integritet člana svoje porodice“ što je u konkretnom slučaju na osnovu izvedenih dokaza sud kao nesporno utvrdio.

Imajući u vidu navedeno, sud je optuženom za učinjeno krivično djelo izrekao novčanu kaznu u iznosu od 1.200,00 KM kao prvobitno predviđenu sankciju cijeneći da će se istom postići svrha kažnjavanja kako u smislu generalne tako i u smislu specijalne prevencije.

Prilikom odlučivanja o vrsti i visini sankcije koja se optuženom ima izreći sud je optuženom cijenio kako olakšavajuće tako i otežavajuće okolnosti, te je u konkretnom slučaju utvrdio niz olakšavajućih okolnosti i to korektno držanje na sudu, priznanje djela na početku glavnog pretresa čime je bitno skratio trajanje postupka te uticao na njegovu ekonomičnost, njegovo iskreno kajanje za učinjeno djelo, činjenicu da oštećena ne traži krivično gonjenje niti postavlja imovinsko pravni zahtjev te da do sada nije osuđivan, dok otežavajućih okolnosti nije bilo te je izrekao sankciju navedenu u dispozitivu presude, cijeneći da će se na taj način navedenom sankcijom i kaznom postići svrha kažnjavanja (specijalne i generalne prevencije) i da će se utjecati na optuženog da ne čini nova krivična djela. 

Na osnovu člana 108 st. 3 ZKP RS oštećena B.M.2 je sa imovinsko pravnim zahtjevom upućena na parnični postupak.

Na osnovu čl. 99. st. 1. ZKP-a RS optuženi je obavezan na plaćanje troškova krivičnog postupka na ime paušala za rad suda u iznosu od 150,00 (stotinu i pedeset konvertibilnih maraka) KM, koje je dužan platiti u roku od 90 (devedeset) dana od dana pravosnažnosti presude.

    Zapisničar:								          Sudija
Dragana Pavlović                                                                                  Arfan Aboudil                                                                                                     


PRAVNA POUKA:  Protiv ove presude dopuštena je žalba Okružnom sudu u Doboju u roku od 15 dana od dana prijema iste a putem ovog suda. Žalba se podnosi u dva primjerka.




 
